הולך בדרכי (סרט, 2005)

הולך בדרכי (באנגלית: Walk the Line) הוא סרט קולנוע אמריקאי משנת 2005 בבימויו של ג'יימס מנגולד. הסרט הוא סרט ביוגרפי, המתאר את סיפור חייו של זמר הקאנטרי הנודע ג'וני קאש, אותו מגלם השחקן חואקין פיניקס. לצדו שיחקה ריס וית'רספון, שגילמה את רעייתו של קאש, זמרת הקאנטרי ג'ון קרטר קאש, תפקיד שזיכה את וית'רספון בפרס אוסקר לשחקנית הטובה ביותר לשנה זו. הסרט מתמקד בסיפור חייו של הזמר ג'וני קאש בעיקר בצעירותו, תחילת הקריירה המוזיקלית שלו, יחסיו עם הזמרת ג'ון קארטר, התמכרותו לסמים, ושירי הקאנטרי שלו שרבים מתכניהם עוסקים בפרטים אוטוביוגרפיים מחייו האישיים. תחילה מתאר הסרט את ילדותו של קאש, בה הוא גדל בחווה ועובד עם אחיו בשדה. קאש נאלץ להתמודד עם מות אחיו בתאונת מסור בחווה, ויחסיו המורכבים עם הוריו. בהמשך הוא משרת בחיל האוויר האמריקני, וכותב שירים במהלך שירותו. לאחר מכן הוא נישא לחברתו ויויאן קאש, והם מתגוררים בממפיס ומתפרנסים בקושי. קאש מקים להקה קטנה עם לות'ר פרקינס ומרשל גרנט, שמנגנת שירי גוספל. במהלך אודישן של הלהקה בחברת התקליטים "סאן רקורדס", אצל הבעלים סם פיליפס, מנגן קאש את אחד השירים שכתב במהלך שירותו הצבאי, "Folsom Prison Blues" הידוע, ופיליפס מחתים אותו מיד על חוזה בחברה. קאש הופך לזמר מצליח והוא יוצא לסיבובי הופעות לצד זמרים מפורסמים כגון אלביס פרסלי, ג'רי לי לואיס, קרל פרקינס ורוי אורביסון. במהלך המסעות הוא פוגש את זמרת הקאנטרי ג'ון קארטר, ומתקרב אליה. בתקופה זו הוא משתמש לעיתים תכופות יותר ויותר באלכוהול ובסמים, והתנהגותו נעשית תוקפנית, עד שבאחת ההופעות הוא מתנהג בגסות כלפי ג'ון קארטר במהלך שירתם על הבמה, והיא עוזבת אותו. מספר שנים לאחר מכן, קאש ואשתו ויויאן פוגשים במקרה את ג'ון קארטר, וקאש מציע לה לצאת למסע הופעות משותף. על המסע המוצלח מעיבים התנגדותה של ויויאן לקרבה בין קאש לקארטר, וכן שימושו של קאש בסמים והתעלפותו במהלך אחת ההופעות, שמדאיגים מאוד את קארטר. לאחר מעצרו של קאש בעקבות קניית סמים במקסיקו, והתנהגותו התוקפנית בביתו, נפרדים ויויאן וקאש, והוא עובר להתגורר בנאשוויל. קאש מחזר אחרי קארטר, ללא הצלחה. הוא קונה בית כפרי ליד אגם בטנסי, בו הוא עובר תקופת גמילה קשה מסמים, כאשר קארטר סועדת אותו ותומכת בו. בתקופה זו קאש שם לב שרבים ממכתבי המעריצים שהוא מקבל הם מאסירים בבתי כלא. קאש מחליט להקליט תקליט הופעה חיה בבית הכלא פולסום; למרות ספקנותם של אנשי חברת התקליטים שלו, ההופעה והתקליט זוכים להצלחה גדולה וזכורים כאחד מרגעי השיא בקריירה שלו. בהמשך, במהלך הופעה בקנדה, קאש מודה לקארטר על תמיכתה בו לאורך השנים, מזמין אותה לדואט "Jackson", ומציע לה נישואין. הסרט מסתיים בסצנה משפחתית נעימה של קאש עם אביו, ילדיו ורעייתו ג'ון. הסרט היה מועמד לחמישה פרסי אוסקר, וזכה באחד - פרס אוסקר לשחקנית הטובה ביותר לריס וית'רספון, על גילום דמותה של ג'ון קארטר קאש. וית'רספון זכתה גם בפרס גלובוס הזהב ופרס באפטא על תפקידה. פרסים נוספים שקיבל הסרט בטקס פרסי גלובוס הזהב הם פרס הסרט הטוב ביותר, ופרס השחקן הטוב ביותר לחואקין פיניקס על גילום דמותו של ג'וני קאש. כן זכה הסרט בפרס באפטא על הפסקול הטוב ביותר. חואקין פיניקס – ג'וני קאש ריס וית'רספון – ג'ון קרטר קאש ג'יניפר גודווין – ויויאן קאש רוברט פטריק – ריי קאש דאלאס רוברטס – סם פיליפס דן ג'ון מילר – לות'ר פרקינס לארי באגבי – מרשל גרנט שלבי לין – קארי קאש טיילר הילטון – אלביס פרסלי וויילון פיין – ג'רי לי לואיס שוטר ג'נינג – וויילון ג'נינג מדיה וקבצים בנושא הולך בדרכי בוויקישיתוף "הולך בדרכי", במסד הנתונים הקולנועיים IMDb (באנגלית) "הולך בדרכי", באתר נטפליקס "הולך בדרכי", באתר AllMovie (באנגלית) "הולך בדרכי", באתר Rotten Tomatoes (באנגלית) "הולך בדרכי", באתר Box Office Mojo (באנגלית) "הולך בדרכי", באתר Metacritic (באנגלית) "הולך בדרכי", באתר אידיבי "הולך בדרכי", באתר דיסני+ סרטים (באנגלית) "הולך בדרכי", במסד הנתונים הקולנועיים KinoPoisk (ברוסית)